**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για το νομοσχέδιο «O περί Καθορισμού Ανωτάτων Τιμών Χονδρικής και Λιανικής Πώλησης σε Ειδικές Περιπτώσεις (Τροποποιητικός) Νόμος του 2022»**

**Παρόντες:**

Ονούφριος Κουλλά, αναπλ. πρόεδρος Ηλίας Μυριάνθους

Κώστας Κώστα Μιχάλης Γιακουμή

Ανδρέας Πασιουρτίδης Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν την 21η και στις 28 Ιουνίου, καθώς και στις 12 Ιουλίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας, του Υπουργείου Οικονομικών, ο διευθυντής της Υπηρεσίας Προστασίας Καταναλωτή του Υπουργείου Ενέργειας, Εμπορίου και Βιομηχανίας, εκπρόσωποι της Νομικής Υπηρεσίας της Δημοκρατίας, της Επιτροπής Προστασίας του Ανταγωνισμού, των εργοδοτικών οργανώσεων ΚΕΒΕ και ΟΕΒ, της ΠΟΒΕΚ, του Παγκύπριου Συνδέσμου Πρατηριούχων Πετρελαιοειδών, του Κυπριακού Συνδέσμου Καταναλωτών, της Παγκύπριας Ένωσης Καταναλωτών και Ποιότητας Ζωής και των συνδικαλιστικών οργανώσεων ΠΕΟ και ΣΕΚ. Η συνδικαλιστική οργάνωση ΔΕΟΚ, παρ’ όλο που κλήθηκε, δεν εκπροσωπήθηκε στην εν λόγω συνεδρία της επιτροπής.

Σημειώνεται ότι κατά τη συζήτηση παρευρέθηκαν επίσης ο πρόεδρος της επιτροπής κ. Κυριάκος Χατζηγιάννης, τα μέλη της επιτροπής κ. Νίκος Σύκας, Γιαννάκης Γαβριήλ, Πανίκος Λεωνίδου και Χρύσης Παντελίδης, καθώς και οι βουλευτές μη μέλη της επιτροπής κ. Μάριος Μαυρίδης και Στέφανος Στεφάνου.

Περαιτέρω, σημειώνεται ότι η επιτροπή μελέτησε το εν λόγω νομοσχέδιο κατά προτεραιότητα, σύμφωνα με τις πρόνοιες του Κανονισμού 40Α του Κανονισμού της Βουλής των Αντιπροσώπων, για λόγους που προκύπτουν από τους σκοπούς των προτεινόμενων νομοθετικών ρυθμίσεων.

Σκοπός του νομοσχεδίου είναι η τροποποίηση του περί Καθορισμού Ανωτάτων Τιμών Χονδρικής και Λιανικής Πώλησης σε Ειδικές Περιπτώσεις Νόμου, ώστε να διευρυνθεί το πεδίο εξουσιών του Υπουργού Ενέργειας, Εμπορίου και Βιομηχανίας με την παροχή της δυνατότητας καθορισμού ανώτατου περιθωρίου μικτού κέρδους.

Σύμφωνα με τα στοιχεία που κατατέθηκαν ενώπιον της επιτροπής, η προτεινόμενη ρύθμιση κρίνεται αναγκαία για την παρεμπόδιση της αθέμιτης κερδοφορίας οποιουδήποτε εμπλεκόμενου στη χονδρική ή/και λιανική πώληση των προϊόντων τα οποία καθορίζονται στο Παράρτημα της υπό τροποποίηση υφιστάμενης νομοθεσίας, σε περιόδους κατά τις οποίες διαταράσσονται οι συνθήκες της παγκόσμιας οικονομίας και επηρεάζονται οι εφοδιαστικές αλυσίδες συγκεκριμένων προϊόντων ή πρώτων υλών.

Όλοι όσοι παρευρέθηκαν στη συνεδρία της επιτροπής συμφώνησαν με τους σκοπούς και τις επιδιώξεις του νομοσχεδίου.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, κατά πλειοψηφία του αναπληρωτή προέδρου της επιτροπής βουλευτή της κοινοβουλευτικής ομάδας του Δημοκρατικού Συναγερμού και των μελών της βουλευτών της κοινοβουλευτικής ομάδας ΑΚΕΛ-Αριστερά-Νέες Δυνάμεις, καθώς και του μέλους της βουλευτή του Κινήματος Σοσιαλδημοκρατών ΕΔΕΚ εισηγούνται στη Βουλή την ψήφιση του νομοσχεδίου σε νόμο.

Το μέλος της επιτροπής βουλευτής της Δημοκρατικής Παράταξης-Συνεργασία Δημοκρατικών Δυνάμεων και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί του νομοσχεδίου κατά τη συζήτησή του στην ολομέλεια του σώματος.

12 Ιουλίου 2022

Αρ. Φακ.: 23.01.063.071-2022

ΧΑ/ΠΧ,ΝΚ/Ελ.Π